REGOLAMENT TA’ IMPLIMENTAZZJONI TAL-KUMMISSJONI (UE) 2022/1993

tal-20 ta’ Ottubru 2022

li japprova l-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksub bid-diossidu tal-karbonju superkritiku bħala sustanza attiva għall-użu fil-prodotti bijoċidali tat-tip ta’ prodott 19 f’konformità mar-Regolament (UE) Nru 528/2012 tal-Parlament Ewropew u tal-Kunsill

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-Artikolu 89(1), it-tielet subparagrafu, tiegħu,

Billi:

(1) Ir-Regolament ta’ Delega tal-Kummissjoni (UE) Nru 1062/2014 (2) jistabbilixxi lista ta’ sustanzi attivi eżistenti li għandhom jiġu evalwati għall-approvazzjoni possibbli tagħhom għall-użu fil-prodotti bijoċidali. Dik il-lista tinkludi l-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksub bid-diossidu tal-karbonju superkritiku.

(2) L-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksuba bid-diossidu tal-karbonju superkritiku ġie evalwat għall-użu fil-prodotti bijoċidali tat-tip ta’ prodott 19 (Sustanzi li jbiegħdu (repellents) u dawk li jattiraw (attractants)), kif deskritt fl-Anness V tad-Direttiva 98/8/KE tal-Parlament Ewropew u tal-Kunsill (3), li jikkorrispondi għat-tip ta’ prodott 19 kif deskritt fl-Anness V tar-Regolament (UE) Nru 528/2012.

(3) Spanja kienet iddeżinjata l-Istat Membru relatur u l-awtorità kompetenti tal-evalwazzjoni tagħha ssottomettiet ir-rapport tal-valutazzjoni flimkien mal-konklużjonijiet tagħha lill-Kummissjoni fl-1 ta’ Settembru 2010. Wara s-sottomissjoni tar-rapport tal-valutazzjoni, saru diskussjonijiet f’laqgħat tekniċi organizzati mill-Kummissjoni u, wara l-1 ta’ Settembru 2013, mill-Aġenzija Ewropea għas-Sustanzi Kimiċi (“l-Aġenzija”).

(4) Mill-Artikolu 90(2) tar-Regolament (UE) Nru 528/2012 isegwi li s-sustanzi li għalihom l-evalwazzjoni tal-Istati Membri tlestiet sal-1 ta’ Settembru 2013 jenħtieġ li jiġu vvalutati f’konformità mad-dispożizzjonijiet tad-Direttiva 98/8/KE.

(5) F’konformita mal-Artikolu 75(1) tar-Regolament (UE) Nru 528/2012, il-Kumitat dwar il-Prodotti Bijoċidali jħejji l-opinjoni tal-Aġenzija dwar l-applikazzjonijiet għall-approvazzjoni tas-sustanzi attivi. F’konformita mal-Artikolu 7(2) tar-Regolament ta’ Delega (UE) Nru 1062/2014, il-Kumitat dwar il-Prodotti Bijoċidali adotta l-opinjoni tal-Aġenzija (4) fit-3 ta’ Diċembru 2021, filwaqt li qies il-konklużjonijiet tal-awtorità kompetenti tal-evalwazzjoni.

(6) Skont dik l-opinjoni, il-prodotti bijoċidali tat-tip ta’ prodott 19 li fihom l-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksub bid-diossidu tal-karbonju superkritiku jistgħu jkunu mistennija jissodisfaw ir-rekwiżiti stabbiliti fl-Artikolu 5(1), il-punti (b), (c) u (d) tad-Direttiva 98/8/KE, dejjem jekk ikun hemm konformità ma’ ċerti rekwiżiti li jirrigwardaw l-użu tagħhom.

(7) Fid-dawl tal-opinjoni tal-Aġenzija, jixraq li l-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksub bid-diossidu tal-karbonju superkritiku jiġi approvat bħala sustanza attiva għall-użu fil-prodotti bijoċidali tat-tip ta’ prodott 19 soġġett għall-konformità ma’ ċerti kundizzjonijiet.

(8) Jenħtieġ li jitħalla perjodu raġonevoli jgħaddi qabel ma tiġi approvata sustanza attiva sabiex il-partijiet interessati jkunu jistgħu jieħdu l-miżuri preparatorji biex jissodisfaw ir-rekwiżiti l-ġodda.

(9) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Prodotti Bijoċidali,

ADOTTAT DAN IR-REGOLAMENT:

Artikolu 1 L-estratt tal-Chrysanthemum cinerariaefolium mill-fjuri miftuħa u maturi tat-Tanacetum cinerariifolium miksub bid-diossidu tal-karbonju superkritiku huwa approvat bħala sustanza attiva għall-użu fil-prodotti bijoċidali tat-tip ta’ prodott 19 soġġett għall-kundizzjonijiet stabbiliti fl-Anness.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-20 ta’ Ottubru 2022. Għall-Kummissjoni Il-President Ursula VON DER LEYEN

(1) ĠU L 167, 27.6.2012, p. 1.

(2) Ir-Regolament ta’ Delega tal-Kummissjoni (UE) Nru 1062/2014 tal-4 ta’ Awwissu 2014 dwar il-programm ta’ ħidma għall-evalwazzjoni sistematika tas-sustanzi attivi bijoċidali kollha li jeżistu fil-prodotti bijoċidali msemmijin fir-Regolament (UE) Nru 528/2012 tal-Parlament Ewropew u tal-Kunsill (ĠU L 294, 10.10.2014, p. 1).

(3) Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU L 123, 24.4.1998, p. 1).

(4) Biocidal Products Committee Opinion on the application for approval of the active substance Chrysanthemum cinerariaefolium, extract from open and mature flowers of Tanacetum cinerariifolium obtained with supercritical carbon dioxide; Product-type 19; ECHA/BPC/313/2021, adottata fit-3 ta’ Diċembru 2021.